पानीपत. पूरे प्रदेश की 9वीं की परीक्षा को प्रभावित करने वाले पेपर लीक मामले में तीसरे छात्र का नाम भी सामने आया है। पुलिस जांच में पता चला है कि 9वीं के 10 स्टूडेंट्स ने मॉडल संस्कृति सीनियर सेकेंडरी स्कूल के मुख्य गेट, प्रिंसिपल ऑफिस व पीछे के गेट समेत 10 पॉइंटों पर निगरानी रखी। इस दौरान 3 स्टूडेंट्स ने सरिये से कमरे का ताला तोड़कर 9वीं के 5 विषयों के पेपर चुराए।
स्कूल के प्रिंसिपल नरेश अरोड़ा ने बताया कि बच्चों ने ये पेपर 20-20 रुपए में बेचे। कुछ पेपर वाट्सअप में चले। प्रश्नपत्र की चोरी में शामिल तीसरे विद्यार्थी की गिरफ्तारी बाकी है।
दूसरी ओर, बाल सुधार गृह भेजे गए 2 बच्चों के अभिभावकों ने गुरुवार को प्रिंसिपल नरेश अरोड़ा व चौकी इंचार्ज सुनील से मुलाकात की। अभिभावकों ने आरोप लगाया कि उनके बच्चों को मोहरा बनाया गया है। असली षड्यंत्रकारी तो स्कूल के शिक्षक हैं। शिक्षकों ने ही अपनी कक्षाओं के बेहतर परिणाम लाने के लिए पेपर चोरी कराए हैं। पुलिस ने अभिभावकों को उचित कार्रवाई का आश्वासन दिया है। बुधवार को वीवर्स कॉलोनी के सरकारी स्कूल के मिडिल हेड आशीष को सूचना मिली थी कि एक ट्यूशन सेंटर पर 9वीं के प्रश्नपत्र रखे हैं। यहां से डीईओ को सूचना दी गई। तो जांच में चोरी का पता चला। ट्यूशन सेंटर से 100 पेपर भी बरामद किए गए थे।
तीसरा आरोपी छात्र स्कूल पहुंचा, गाड़ी में घर छुड़वाया : प्रश्नपत्र चोरी में जिस तीसरे छात्र का नाम सामने आया, गुरुवार सुबह वह स्कूल पहुंचा था। नाम सामने आने के बाद स्कूल स्टाफ ने गाड़ी से बच्चे को बाबरपुर घर तक पहुंचवाया। इस केस में पुलिस अशोक विहार कुटानी रोड व आसन कलां निवासी दो विद्यार्थियों को बाल सुधार गृह अम्बाला भेज चुकी है। तीनों विद्यार्थी एक ही कक्षा में पढ़ते हैं।
2 मार्च को होनी थी हिंदी की परीक्षा
9वीं की अंग्रेजी की परीक्षा हो चुकी थी। गुरुवार 2 मार्च को हिंदी, 6 मार्च को गणित, 14 मार्च को सामाजिक व 16 मार्च को कंप्यूटर साइंस और संस्कृति की परीक्षा होनी थी। अब ये सभी परीक्षाएं रद्द कर दी गई हैं।
स्कूल में सीसीटीवी कैमरे हैं, पर बिजली न होने से बंद थे
स्कूल परिसर में 14 सीसीटीवी कैमरे लगे हैं, लेकिन बिजली न होने से कैमरे बंद थे। प्रिंसिपल ने बताया कि असंध रोड के पास लाइन में फाल्ट आने से बुधवार सुबह 4 बजे बिजली चली गई थी। 10 बजे इन्वर्टर बंद होने से सीसीटीवी भी बंद हो गए। शाम 4:30 बजे बिजली आने के बाद रिकॉर्डिंग शुरू हुई। इस बीच पेपर चोरी होने की घटना रिकॉर्ड नहीं हो पाई।
कम छात्र होते हैं फेल, नासमझी में उठाया कदम
पूर्व खंड शिक्षा अधिकारी राम सिंह का कहना है कि 9वीं में फेल होने की कम संभावना होती है। बच्चों ने नासमझी में कदम उठाया होगा। अभिभावकों व शिक्षक बच्चों को सही-गलत समझाते रहें।
बोर्ड का खर्चा बढ़ा, पर जिम्मेदारी लेने को कोई तैयार नहीं
पेपर लीक मामले से प्रदेश के 6 हजार स्कूलों में पढ़ने वाले 3.50 लाख विद्यार्थियों की परीक्षा प्रभावित हुई है। बोर्ड नए सिरे से परीक्षा की तारीख तय करेगा। फिर से प्रश्न पत्र तैयार किए जाएंगे। इससे बोर्ड का खर्चा भी बढ़ेगा, लेकिन कोई जिम्मेदारी लेने को तैयार नहीं है। जिला शिक्षा अधिकारी, खंड शिक्षा अधिकारी और स्कूल के प्रिंसिपल एक-दूसरे की जिम्मेदारी बता रहे हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva